## El CECOPI informa que l’1·1·2 ha atés 3.833 telefonades i ha gestionat 1.338 incidents en la Nit de Nadal

*** El subdirector general d’Emergències destaca que la neteja i l’extracció de llots en garatges “avancen a un ritme molt important”
* Continuen els treballs de buidatge de les campes intermèdies amb llot procedent del clavegueram**

El subdirector general d’Emergències de la Generalitat Valenciana, Jorge Suárez, ha informat de les principals qüestions que s’han abordat en la reunió del CECOPI de hui, en la qual han participat la vicepresidenta primera i consellera de Servicis Socials, Igualtat i Vivenda, Susana Camarero; el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

La reunió del CECOPI ha començat fent un repàs a les telefonades rebudes per la plataforma del telèfon únic d’Emergències 1·1·2 Comunitat Valenciana durant la Nit de Nadal. El subdirector general d’Emergències, Jorge Suárez, ha explicat que “ha sigut una nit tranquil·la amb un volum de 3.833 telefonades. Unes xifres normals comparades amb les d’altres anys”.

El subdirector general ha afegit que “1.338 d’eixes xifres s’han convertit en incidents”, i que, fonamentalment, “el percentatge més important és el de telefonades relacionades amb l’atenció sanitària, però també hi ha hagut telefonades de seguretat per temes menors”.

“No s’ha de destacar cap incident important en l’àmbit des de les 20:00 hores de la Nit de Nadal fins a les 8:00 del matí del dia de Nadal”, ha precisat Suárez.

Després d’este punt ordinari, el CECOPI ha abordat el repàs de les accions que estan en curs. En este sentit, Jorge Suárez ha destacat que els treballs de neteja i extracció de llots de garatges “estan avançant a un ritme molt important. Estem parlant ja de prop d’un 78 % d’execució dels treballs previstos, la qual cosa és una dada realment important”, ha subratllat.

Suárez ha explicat que “seguim amb els treballs per mitjà dels Bombers Forestals de la Generalitat, el Consorci Provincial de Bombers de València i tots els servicis d’emergència que estan actuant”, com l’UME i les empreses contractades per la Diputació de València.

Així mateix, el CECOPI ha fet un repàs a totes les unitats que formen part d’este, “analitzant els elements dels Cossos i Forces de Seguretat, les companyies subministradores, etc., i s’ha vist que no hi ha cap incident destacable”, ha afirmat el subdirector d’Emergències.

Jorge Suárez ha destacat la importància dels “treballs de retirada i buidatge de les campes intermèdies que es van fer per als llots”. Ha assegurat que “en estes campes s’estan utilitzant productes espessidors, que van ser incorporats pel CECOPI i pels mateixos servicis de bombers, i que estan mostrant efectivitat per a facilitar el seu transport a la destinació final, perquè serà més manejable i, al mateix temps, s’eviten riscos d’abocaments”.

D’altra banda, també ha assenyalat que “hi ha altres actuacions en curs, però la fi dels treballs en garatges i soterranis és un dels temes centrals per l’impacte que té sobre tota la població. Això, i la rentada de carrers, cosa que va molt connectada amb les mateixes retirades dels garatges”.

Finalment, ha comentat que Creu Roja ha destacat en el CECOPI “l’evolució dels seus treballs quant a l’atenció de persones amb mobilitat reduïda mitjançant sistemes de salvaescales, que són accions complexes i importants per a la població”.

Fecha: 25/12/2024